དགུང་གྲངས་ཉེར་གསུམ་པ་ལྕགས་མོ་གླང་གི་ལོའི་ཟླ་བ་དྲུག་པ་ལ་མ་ཡུམ་བཅས་དབུས་སུ་ཐེངས་གཉིས་པར་ཕེབས།དབུས་གཙང་གི་དགོན་གནས་དང་རྒྱལ་དབང་ཞྭ་དམར་ནག་ལྷན་རྒྱས་ཀྱི་ཞབས་པད་མཇལ།ཡབ་སྲས་ལྷན་རྒྱས་བལ་ཡུལ་རྟེན་མཇལ་ཐེངས་དང་པོར་ཕེབས།བལ་པོ་ཡམ་བུ་རྒྱལ་པོས་ཕོ་བྲང་དུ་གདན་དྲངས།བསྙེན་བཀུར་བླ་ན་མེད་པར་མཛད།པཎྜཱི་ཏ་པྲ་དྷམྣ་དང༌།བིཥྟུ་བ་ཏི་ཀཱ་ལ་ནཱ་ཡ་ན་ཛ་ཡ་མངྒ་སོགས་དང༌།སྒྲ།མངོན་བརྗོད།སྙན་ངག་སོགས་ཀྱི་བགྲོ་གླེང་མཛད།ཕན་ཚུན་དོགས་གནད་མང་པོ་བཀྲོལ།སྔར་བོད་དུ་མ་འགྱུར་བའི་རྒྱ་གཞུང་འགའ་ཞིག་མཇལ།སླར་བོད་དུ་ཕེབས།ཆུ་ཕོ་སྟག་གི་ལོ་ཟླ་བ་བཅུ་གཅིག་པའི་ཚེས་གཉིས་ལ་མཚུར་མདོ་བོ་ལུང་གི་གཙུག་ལག་ཁང་དུ་ཞྭ་དམར་ཅོད་པཎ་འཛིན་པ་བརྒྱད་པ་དཔལ་ཆེན་ཆོས་ཀྱི་དོན་གྲུབ་ཀྱིས་མཁན་སློབ་སྦྲགས་མ་དང༌།རྗེ་བཙུན་ཏྲེ་ཧོར་རིན་པོ་ཆེ་བཞི་པ་ཀརྨ་བསྟན་འཛིན་དར་རྒྱས་ཀྱིས་གསང་སྟོན།བུ་འབོར་དགེ་སློང་ཀརྨ་རྒྱ་མཚོས་དུས་བགོ་བ།ཡངས་པ་ཅན་གྱི་དགེ་སློང་བརྟན་མཁས་ལྡན་པ་ཀརྨ་ཤེས་རབ་དང༌།ཀརྨ་ཚེ་བརྟན་བཅས་ལྔ་ཚོགས་ཀྱི་དབུས་སུ་བསྙེན་པར་རྫོགས།བསླབ་བྱ་ཕྲ་མོ་ཚུན་ལའང་གཅེས་སྤྲས་གནང་བས་འདུལ་བ་འཛིན་པ་ཀུན་གྱི་ཏོག་ཏུ་གྱུར།བཀའ་བློན་ང་ཕོད་རྡོ་རྗེ་རྒྱལ་པོའི་མཐུས་ཏཱ་ལའི་བླ་མ་བདུན་པ་སྐལ་བཟང་རྒྱ་མཚོའི་མདུན་ལམ་རིམ་གྱི་ཁྲིད་སོགས་དགེ་ལྡན་གྱི་ཆོས་སྐོར་གསན་པ་དང་གསུང་གླེང་སྨར་བ་མཛད།ས་སྐྱའི་ཆོས་སྐོར་ཡང་མང་དག་གསན་པ་སོགས་དབུས་ཕྱོགས་སུ་ལོ་བདུན་མ་ཟིན་ཙམ་དུ་གནས་མཇལ་དང་གྲྭ་སྐོར་གནང༌།དེར་ནང་དོན་རིག་པ་སོགས་རིག་པའི་གནས་བཅུ་ཕྲག་དག་ལ་བགྲོ་གླེང་དང་འཆད་སྤེལ་རྒྱ་ཆེར་གནང༌།སླར་ཡང་གཞིས་དགོན་དུ་ཕེབས།